Mireya Etxaluze

Mireya Etxaluze Azkonaga (Eibar, Gipuzkoa, 1977ko urtarrilaren 19a) zientzialaria, astrofisikaria, irakaslea eta ikertzailea da. Astrofisikako doktorea da, eta Massachussetsen lan egiten du, Cambridgeko Harvard-Smiithsonian astrofisika-zentroan.

 Bizitza 

 Ikasketak 
Mireya Etxaluze Azkonaga Eibarren jaio zen 1977an. OHO, BBB eta UBI ikasketak Aldatzen amaitu ondoren, 1995ean fisika ikasten hasi zen Euskal Herriko Unibertsitatean. 2001ean astrofisikako ikasten hasi zen Tenerifeko La Lagunako Unibertsitatean.

 Lan ibilbidea 
2004an Oxfordera joan zen, Rutherford Appleton laborategian Neptunoren orbitatik haratago Kuiperren gerrikoko asteroideen jatorriaren eta hauen ezaugarri nagusien inguruan ikertzera. 

2006an doktorego-ikasketak egiten hasi zen Rutherford Appleton laborategian eta Unibertsitate Irekian (). Bertan Far infrared studies of the galactic plane (euskaraz: Galaxia-planoari buruzko ikerketa infragorri urrunean) izenburuko doktore-tesia idatzi zuen ingelesez. Doktoregoa ikasten ari zen bitartean, JAXA Japoniako espazio agentziarekin elkarlanean aritu zen Akari satelitearen teleskopio infragorriko datuekin lanean. AKARIren datuen bidez, izarren eraketa eragiten duten mekanismoak azter daitezke, baita izar-eraketako eskualdeek plano galaktikoan duten egitura eta banaketa ere. 2009an doktoratu zen.

James Clerk Maxwell (JCMT) teleskopioarekin Ophiucus eskualdeko CO-isotopo batzuen lerro molekularrak behatzen hartu du parte. Teleskopio hori 15 metroko diametrokoa da, eta milimetroen azpiko uhin-luzeretan behatzeko diseinatu den munduko teleskopiorik handiena da. JCMT 4.092 metroko altueran dago, Mauna Kea (Hawai) gailurretik gertu.

2009. urtean, Unibertsitate Irekian hasi zen lanean, doktoretza lortu ondorengo ikertzaile lanetan, Cygnus konstelazioan izarrak sortzeko eremuen banaketa eta ezaugarriak ikertzeko.

Hilabeteko hainbat egonaldi egin ditu JAXAn (Tokio, Japonia). Eskolak eman ditu, nazioarteko hitzaldietan parte hartu du eta ikerkuntzari buruzko hainbat artikulu ere kaleratu ditu.

Gero, AEBn Massachussetseko Cambridgen lan egin du, Harvard-Smiithsonian astrofisika-zentroan, ikertzaile atxiki gisa, NASAren diru-laguntzarekin. Han, transferentzia erradiatiboaren simulazioak egiten ditu, gure galaxiaren erdian zer baldintza fisiko izaten diren zehazteko helburuz.

 Aintzatespenak 
 2017an ohorezko kofrade izendatu zuen Bakailaoaren Kofradiak, XXIV. Kapituluan.

 Erreferentziak 

 Kanpo estekak 

Kategoria:Eibartarrak
Kategoria:Euskal Herriko fisikariak
Kategoria:Emakume fisikariak
Kategoria:Astrofisikariak
Kategoria:Euskal Herriko zientzialariak
Kategoria:Emakume zientzialariak
Kategoria:Zientzialariak
Kategoria:Euskal Herriko ikertzaileak
Kategoria:Emakume ikertzaileak
Kategoria:Ikertzaileak
Kategoria:Irakasleak
Kategoria:Emakume irakasleak
Kategoria:Euskal Herriko irakasleak